Apple yangi MacBook noutbuklari, Mac Pro va OS X Mavericks operatsion tizimini taqdim etdi

22-oktabr kuni o‘tkazilgan taqdimotda Apple kompaniyasi MacBook Pro noutbuklarining yangi avlodlarini hamda silindr shaklidagi Mac Pro ish stansiyasini va  OS X 10.9 Mavericks operatsion tizimi imkoniyatlarini namoyish etdi.

 Apple kompaniyasining dasturiy ta’minot bo‘yicha katta vitse-prezidenti Kreyg Federigi Mavericks operatsion tizimidagi o‘zgarishlar haqida gapirmoqda. Foto © AP Photo/Marcio Jose Sanchez
“Makbuk”lar Retina ekranini saqlab qoldi. Batareyasining kuchi oshib, 13 dyuymli model batareyasi 9 soat, 15 dyuymli modelniki esa 8 soatga yetadigan bo‘ldi. Noutbuklar 802.11ac standartli Wi-Fi bilan ta’minlandi. 15 dyuymli MacBook’ka xaridorning xohishiga binoan GeForce GT 750M videokartasi o‘rnatilishi mumkin.

 Yangi MacBook Pro’lar. Foto © Apple.com
Yangi MacBook Pro’lar 22-oktabrdan sotuvga chiqadi. Narxlari 1299 (13 dyuymli MacBook) va 1999 dollardan (15 dyuym) boshlanadi.
Mac Pro ish stansiyasi 2013-yilning iyunida taqdim etilgan edi. Ushbu kompyuterning o‘ziga xos jihati uning silindr shaklidagi korpusi, Intel Xeon E5 protsessori (yadrolari soni 4 dan 12 gacha), 256 gigabaytli SSD xotirasidir. Kecha Apple uning 2013-yil dekabrida 2999 dollar narxda sotuvga chiqishini e’lon qildi.

 Mac Pro. Foto © Apple.com
Bundan tashqari, Mac kompyuterlari uchun mo‘ljallangan OS X 10.9 Mavericks operatsion tizimi 22-oktabrdan chiqishi ham taqdimotda ma’lum qilindi. Mac foydalanuvchilari o‘z tizimlarini Mavericks’gacha bepul yangilab olishi mumkin.

 Foto © Apple.com
OS X 10.9 dagi yangiliklar sifatida kompyuter ishini tezlashtiradigan “xotirani zichlash” texnologiyasini, bir nechta monitorlarni ulashning takomillashtirilgan imkoniyatini, shuningdek, ishlatilmaydigan dasturlarni “uxlatib” qo‘yish orqali akkumulyator quvvatini tejaydigan App Nap funksiyasini qayd etish mumkin.
OS X Mavericks’da iOS mobil operatsion tizimidan o‘zlashtirilgan dasturlar: “Xaritalar”, iBooks va iCloud Keychain parollar va bank kartochkasi ma’lumotlarini saqlash dasturi ham mavjud.